ฤทัยรัตน์ ประสมทรัพย์ นักธุรกิจหน้าใหม่วงการเครื่องหอม 
พัฒนาน้ำหอมแบรนด์ กัลยา ให้เป็นแฟรนไชส์รายแรก,หนึ่งในสาวรุ่นใหม่ที่ไม่หยุดนิ่ง พยายามสร้างโอกาสสร้างธุรกิจของตนเอง ไปพร้อมๆกับช่วยสร้างอาชีพให้กับคนทั่วไป ฤทัยรัตน์ ประสมทรัพย์ จุดประกายธุรกิจของตัวเองจากการมองหางานที่จะมาเสริมรายได้ให้กับครอบครัวด้วยความมุ่งมั่นจนก้าวสู่ฝันของตนเองได้สำเร็จ,มิลค์-ฤทัยรัตน์ ผู้บริหารไฟแรงวัย 34 ปี เล่าถึงเส้นทางชีวิตว่า เป็นคนเมืองสองแคว (จ.พิษณุโลก) เข้าเรียนระดับอนุปริญญาหลักสูตรประกาศนียบัตรผู้ช่วยทันตแพทย์ ที่มหาวิทยาลัยนเรศวร และทำงานเป็นผู้ช่วยทันตแพทย์ ที่ฝ่ายทันตกรรม โรงพยาบาลมหาวิทยาลัยนเรศวร ระหว่างทำงานก็เรียนต่อปริญญาตรีนิเทศศาสตร์ ด้านประชาสัมพันธ์ และปริญญาโท ด้านการจัดการสื่อสาร มหาวิทยาลัยนเรศวร ด้วยความชอบงานประชาสัมพันธ์ จึงย้ายมาเป็นประชาสัมพันธ์ ให้กับคณะวิทยาศาสตร์ มหาวิทยาลัยนเรศวร หลังจากแต่งงานกับคุณวาทิต ประสมทรัพย์ (ลูกชาย เลิศ ประสมทรัพย์ นักร้องดังแห่งวงสุนทราภรณ์ กับ ม.ล.ปราลี มาลากุล) ก็ย้ายเข้ามาอยู่กรุงเทพฯ ช่วงที่ทำหน้าที่แม่บ้านดูแลครอบครัว ก็คิดอยากจะหาอะไรทำเพื่อช่วยเสริมรายได้ในครอบครัว โดยพยายามหาข้อมูลการทำธุรกิจที่ใช้เงินลงทุนไม่มาก และทำได้อย่างยั่งยืน จนได้มาคุยกับเพื่อนที่มีแล็บเครื่องสำอาง และร่วมเป็นหุ้นส่วนทำงานแล็บ รับจ้างผลิตเครื่องสำอางให้แบรนด์ต่างๆ โดยเธอดูแลเรื่องการตลาด แต่ด้วยความเห็นที่ต่างกัน จึงได้ออกมาทำงานของตัวเอง ตั้งบริษัท งานดีช็อปปิ้ง จำกัด กับพาร์ตเนอร์คนใหม่ พร้อมกับนำประสบการณ์มาสร้างผลิตภัณฑ์น้ำหอม ในชื่อแบรนด์ กัลยา เมื่อ 2 ปีที่แล้ว,ที่เลือกทำน้ำหอม เพราะมีคอนเนกชั่นกับผู้ทำหัวน้ำหอมอยู่แล้ว จึงคิดทำน้ำหอมที่มีคุณภาพดี ในราคาที่จับต้องได้ แต่กว่าจะออกมาเป็นกลิ่นต่างๆกว่า 30 กลิ่น ก็ต้องทดลองตลาดอยู่นาน โดยได้ศึกษาพฤติกรรมผู้ใช้ พบว่าคนไทยยังติดกลิ่นน้ำหอมแบรนด์ดัง แต่พอทำได้สักระยะจึงได้ผลิตน้ำหอมกลิ่นซิกเนเจอร์ของแบรนด์ และเป็นที่นิยมถึง 5 กลิ่นทั้งของผู้หญิงและผู้ชาย นอกจากนี้ มิลค์ยังมองการตลาดที่ต่างจากคนอื่น โดยนำน้ำหอมไปวางจำหน่าย ที่ร้านกาแฟ, ร้านล้างรถ, ร้านทำผม, ไปรษณีย์ รวมถึงร้านขายเสื้อผ้า เพราะคิดว่า คนที่เข้ามาใช้บริการเขามีเวลาว่างที่จะได้ทดลองสินค้าไปด้วย แม้ตอนแรกเจ้าของร้านกาแฟ เขายังคิดว่าจะขายได้หรือ แต่สุดท้ายก็ขายได้จริงๆ และขายได้ดีด้วย ผู้บริหารสาวกล่าวอย่างภูมิใจ,หลังจากสานฝันของตนเองจนประสบความสำเร็จ สาวเก่งคนนี้ จึงเดินหน้าอย่างมั่นคง โดยเธอบอกว่า ในการทำงาน มิลค์ว่า เราต้องมีการพัฒนา ตนเองอยู่ตลอดเวลา และเพื่อสร้างความมั่นใจในการทำธุรกิจ จึงต้องทำทุกอย่างให้ถูกกฎระเบียบ โดยพัฒนาธุรกิจน้ำหอมแบรนด์ไทยเป็นแฟรนไชส์รายแรก ที่ได้การรับรองมาตรฐานคุณภาพแฟรนไชส์ ปี 2560 จากกรมพัฒนาธุรกิจการค้า กระทรวงพาณิชย์ พร้อมกันนี้ก็มองหาโอกาสการตลาดในต่างประเทศอีกด้วย โดยหัวใจสำคัญของการทำงาน มิลค์ว่า เราควร ทำทุกอย่างให้ถูกกฎระเบียบ ให้ทั้งเราและผู้ใช้สินค้ามีความมั่นใจในแบรนด์ กว่า 2 ปีที่ทำงานมาจนเป็นรูปเป็นร่าง สิ่งที่ภูมิใจคือ เราได้ตอบโจทย์ตัวเองเมื่อครั้งที่ยังเป็นแม่บ้านมองหารายได้เสริม และยังสามารถตอบโจทย์ให้กับคนอื่นๆที่มีความรู้สึกอย่างเดียวกับเราในตอนนั้นด้วย นักธุรกิจหน้าใหม่ในวงการน้ำหอมเผยด้วยความภาคภูมิใจปิดท้าย.
หนึ่งในสาวรุ่นใหม่ที่ไม่หยุดนิ่ง พยายามสร้างโอกาสสร้างธุรกิจของตนเอง ไปพร้อมๆกับช่วยสร้างอาชีพให้กับคนทั่วไป 
ฤทัยรัตน์ ประสมทรัพย์,น้ำหอม,แบรนด์กัลยา,แฟรนไชส์,เจนเนอเรชั่น X,อื่นๆ